ខ្មែរ​អាមេរិក​រៀបចំ​ពិធី​បុណ្យ​ប្រណាំង​ទូក​លើក​ទី​១៥​នៅ​ឡូវែល
ទី​ក្រុង​ឡូវែល រដ្ឋ​ម៉ាស្សាឈូស៊ែត មាន​សហគមន៍​ខ្មែរ​ធំ​ជាង​គេ​ទី​២​នៅ​សហរដ្ឋ​អាមេរិក និង​មាន​ជនជាតិ​អាស៊ី​អាគ្នេយ៍​ដទៃ​ទៀត​ផង​ដែរ។
កាលពីថ្ងៃសុក្រទី១៩ និងថ្ងៃសៅរ៍ ទី២០ ខែសីហា ឆ្នាំ ២០១១ នៅទីក្រុងឡូវែល (Lowell) រដ្ឋ ម៉ាស្សាឈូស៊ែត (Massachusetts) មានការរៀបចំពិធីបុណ្យអុំទូកបណ្តែតប្រទីបលើកទី១៥ តាមប្រពៃណីរបស់ជនជាតិអាស៊ីអាគ្នេយ៍។ ដូចរាល់ឆ្នាំដែរ បុណ្យអុំទូកបណ្តែតប្រទីបលើកទី១៥នៅឆ្នាំនេះមានការសម្តែងសិល្បៈប្រពៃណី ចម្រៀងបុរាណ ពិធីសូត្រមន្ត និងការបណ្តែតកន្ទោង ឬប្រទីប។ មុននឹងចាប់ផ្តើមពិធីសូត្រមន្ត បួងសួង ព្រះតេជគុណអាចាន ម៉ាង កូន (Ajahn Mang Kone) មកពីវត្តពុទ្ធាបាវ៉ាណា (Buddhabhavana) ដែលដឹកនាំពិធីនៅល្ងាចថ្ងៃសុក្រ បានមានសង្ឃដីកាថា៖ «ជីវិតគឺមិនទៀង ជាអនិច្ចំ អនតា។ ដូច្នេះនៅពេលដែលយើងនៅមានជីវិតនៅឡើយយើងត្រូវខំធ្វើអំពើល្អ។ ឥឡូវនេះ អត្តាសូមអញ្ជើញញាតិញោមទាំងអស់រួមគ្នាបួងសួងសុំសេចក្តីសុខសន្តិភាព និងសុខភមង្គល»។ ដោយសារមានភ្លៀង និងដីរអិល អ្នកចូលរួមត្រូវបួងសួង ហើយប្រគេន ឬប្រគល់ប្រទីបទៅព្រះសង្ឃ ឬអ្នកថែសួនដែលជាអ្នកយកទៅបណ្តែតទឹកជំនួស។ អ្នកស្រីអមរុង ជ័យ និងគ្រួសារដែលរស់នៅរដ្ឋ វីជីញ៉ា (Virginia) បាននាំម្តាយធំមកពីរដ្ឋកាលីហ្វ័រញ៉ាមកចូលរួមបួងសួងក្នុងពីធីបុណ្យឆ្នាំនេះជាលើកទី១។ «ជាពិសេសពួកខ្ញុំបន់ស្រន់សូមឲ្យបានសុខសប្បាយ ហើយនឹងបន់ស្រន់សូមឲ្យបងប្អួនទាំងអស់ជិតក្តីឆ្ងាយក្តីជួបប្រទះតែសេចក្តីសុខ។ ហើយណាមួយទាហានខ្មែរនៅប្រាសាទព្រះវិហារ និងទាហានខ្មែរយើងទៅសមរភូមិនៅប្រទេសអ៊ីរ៉ាក់ សូមឲ្យគេបានសេចក្តីសុខបានវិលមកជួបជុំគ្រួសារវិញដែរ»។ ក្រោយពីបានដាក់បាត និងបួងសួងក្នុងចិត្តមកកីឡាករប្រណាំងទូកម្នាក់នៃក្រុម Mekong Rower និយាយថា៖ «ខ្ញុំបួងសួងសុំឲ្យមានសុខភាពល្អហើយនឹងជ័យជម្នះ។ ខ្ញុំសង្ឃឹមថា ឈ្នះប៉ុន្តែការប្រកួតនេះមានក្រុមខ្លាំងៗច្រើនមកចូលរួម ដូច្នេះច្បាស់ជាល្អមើលហើយ»។ លោករ៉ាឌី មុំ អ្នករៀបចំកម្មវិធីបុណ្យអុំទូកនេះ និយាយថា ពិធីនេះមានការវិវឌ្ឍពីមួយឆ្នាំទៅមួយឆ្នាំ។ លោករំឭកថា ដំបូងឡើយបុណ្យនេះគឺជាកម្មវិធីរបស់សហគមន៍ខ្មែរប៉ុណ្ណោះដែលជាអ្នកផ្តួចផ្តើម តែបច្ចុប្បន្នពិធីបុណ្យនេះបានក្លាយជាពិធីរបស់ជនជាតិអាស៊ីអាគ្នេយ៍ទាំងមូល។ «ខ្ញុំបានចូលរួមកម្មវិធីបុណ្យអុំទូកនេះ១៥ឆ្នាំហើយ។ ហើយកម្មវិធីបុណ្យរបស់យើងនេះឃើញថា មានការរីកចម្រើន»។ ក្រុមខ្មែរក្រោមគឺជាអ្នកទទួលបានជ័យជម្នះក្នុងចំណោមកីឡាករប្រាំបីក្រុមដែលមានទូកតពីរគ្រៀងប៉ុណ្ណោះសម្រាប់អុំប្រណាំងឆ្លាស់គ្នានៅឆ្នាំនេះ៕